Komisijos Sprendimas
2000 m. vasario 8 d.
įgyvendinantis Tarybos direktyvą 89/106/EEB dėl statybos produktų reakcijos į ugnį klasifikavimo
(pranešta dokumentu Nr. C(2000) 133)
(tekstas svarbus EEE)
(2000/147/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gruodžio 21 d. Tarybos direktyvą 89/106/EEB dėl valstybių narių įstatymų ir kitų teisės aktų, susijusių su statybos produktais, derinimo [1] su pakeitimais, padarytais Direktyva 93/68/EEB [2], ypač į jos 3, 6 ir 20 straipsnius,
kadangi:
(1) Direktyvos 89/106/EEB 3 straipsnio 2 ir 3 dalys numato, kad, norint atsižvelgti į skirtingus statinių apsaugos lygius, kurie gali vyrauti nacionaliniu, regioniniu arba vietiniu lygmeniu, kiekvienam esminiam reikalavimui aiškinamuosiuose dokumentuose gali tekti sukurti klases. Šie dokumentai buvo paskelbti kaip
"Komisijos komunikatas dėl Direktyvos 89/106/EEB aiškinamųjų dokumentų
[3]
.
(2) Aiškinamojo dokumento Nr. 2 4.2.1 punktas pagrindžia skirtingų esminio reikalavimo lygių, tokių kaip statinio tipas, paskirtis ir vieta, išdėstymas ir avarinių priemonių buvimas, būtinybę.
(3) Aiškinamojo dokumento Nr. 2 2.2 punkte nurodomos tam tikros tarpusavyje susijusios priemonės, patenkinančios esminį reikalavimą "Sauga kilus gaisrui", kurių visuma padeda apibrėžti gaisrinės saugos strategiją, kurią valstybės narės gali parengti skirtingai.
(4) Aiškinamojo dokumento Nr. 2 4.2.3.3 punktas nurodo vieną tokią priemonę, vyraujančią valstybėse narėse, kurią sudaro ugnies ir dūmų gaisro kilimo patalpoje (arba tam tikroje zonoje) sukėlimo ir plitimo ribojimas ribojant statybos produktų įtaką visuotinam gaisro išplitimui.
(5) Esminio reikalavimo klasių apibrėžimas iš dalies priklauso nuo tokio ribojimo lygio.
(6) Šio ribojimo lygis gali būti išreiškiamas tik skirtingais produktų reakcijos į ugnį lygiais jų galutinio pritaikymo stadijoje.
(7) Aiškinamojo dokumento Nr. 2 4.3.1.1 punktas nurodo, kad, norint įvertinti produktų reakciją į ugnį, bus ieškoma suderinto sprendimo, kuris apims pilną ar tam tikro masto bandymų, susijusių su atitinkamais tikro gaisro scenarijais, naudojimą.
(8) Suderintas sprendimas glūdi į aiškinamąjį dokumentą neįtrauktų klasių sistemoje.
(9) Šiuo tikslu nustatoma klasių sistema remiasi tais bandymo metodais, kuriuos jau žino Europos standartizacijos institucijos.
(10) 1994 m. rugsėjo 9 d. Komisijos sprendimas 94/611/EB dėl Direktyvos 89/106/EEB dėl statybos produktų 20 straipsnio taikymo [4], apibūdinantis klasių sistemą, nenurodo B, C ir D klasių ribos, kadangi tuo metu pavienio degančio daikto bandymas nebuvo pakankamai išplėtotas.
(11) Šiuo metu jau turimi reikiami duomenys, todėl Sprendimas 94/611/EB turėtų būti pakeistas nauju sprendimu, kuris apima klasių ribas ir tam tikrą suderinimą su technikos pažanga. Alternatyvi bandymų tvarka turėtų būti išsamiai aprašyta būsimajame Europos standarte arba Komisijos sprendime, vadovaujantis susitarimu tarp Komisijos ir valstybių narių, pasitarus su CEN/CENELEC ir EOTA.
(12) Šiame sprendime numatytos priemonės atitinka Statybos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Jeigu galutinis statybos produkto pritaikymas gali prisidėti prie ugnies ir dūmų sukėlimo ir plitimo gaisro kilimo patalpoje (ar zonoje) ar už jos ribų, produktas priskiriamas tam tikrai klasei pagal jo reakciją į ugnį, atsižvelgiant į priedo 1 ir 2 lentelėse pateiktą klasifikavimo sistemą.
2. Produktai vertinami pagal jų galutinį pritaikymą.
Jeigu klasifikacija, pagrįsta standartizuotais bandymais ir kriterijais, nurodytais priedo 1 ir 2 lentelėse, yra netinkama, gali būti taikomi vienas ar keli standartiniai scenarijai (standartinio masto bandymas (-ai), charakterizuojantis (-ys) sutartą (-us) pavojaus scenarijų (-us)), turint omenyje tvarką, numatančią alternatyvius bandymus.
2 straipsnis
Sprendimas 94/611/EB panaikinamas.
Nuorodos į panaikintąjį sprendimą suprantamos kaip nuorodos į šį sprendimą.
3 straipsnis
Šis sprendimas skirtas valstybėms narėms.
Priimta Briuselyje, 2000 m. vasario 8 d.